Diari Oficial de la Generalitat Valenciana


Sumari del DOGV 9862, del 03-06-2024 (2024/5102)

RESOLUCIÓ de 29 de maig de 2024, del director general de Medi natural i Animal, de desenvolupament per a la temporada 2024-2025 de l'Orde 13/2022, de 5 d'agost, de la Conselleria d'Agricultura, Desenvolupament Rural, Emergència Climàtica i Transició Ecològica, de veda per la qual es fixen els períodes hàbils i normes de caça en les zones comunes i s'establixen altres regulacions en els vedats de caça i zones de caça controlada en la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9862

Data del DOGV
:   03-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5102


Data del document
:   29-05-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Anàlisi jurídica

 Descriptors 

:   * Conselleria de Medi Ambient, Aigua, Infraestructures i Territori
    * caça

RESOLUCIÓ de 29 de maig de 2024, del director general de Medi natural i Animal, de desenvolupament per a la temporada 2024-2025 de l'Orde 13/2022, de 5 d'agost, de la Conselleria d'Agricultura, Desenvolupament Rural, Emergència Climàtica i Transició Ecològica, de veda per la qual es fixen els períodes hàbils i normes de caça en les zones comunes i s'establixen altres regulacions en els vedats de caça i zones de caça controlada en la Comunitat Valenciana. [2024/5102]  
Segons s'establix en la disposició final segona de l'Orde 13/2022, de 5 d'agost, anualment i amb suficient antelació a l'inici de la temporada cinegètica, mitjançant resolució d'esta direcció general, es publicaran les dates concretes d'obertura i tancament corresponents als períodes hàbils de caça definits per a les diferents espècies en l'esmentada orde de vedes (que hauran de regir en cada temporada), i també els dies hàbils i condicions específiques per a cada modalitat de caça.  
  
D'acord amb l'informe tècnic sobre l'estat de conservació de les poblacions emés pel Servei de Caça i Pesca, en el qual s'analitza cada situació particular a partir dels seus nivells i tendències, productivitat i distribució geogràfica, a fi de garantir la sostenibilitat i plena compatibilitat de l'activitat cinegètica amb el manteniment de les espècies en un estat de conservació favorable.  
Després de la consulta prèvia amb les comissions territorials de caça d'Alacant, Castelló i València, i oït el Consell Valencià de la Caça, reunit el 15 de d'abril d'enguany, fent ús de les facultats que tinc atribuïdes, resolc:  
  
Primer  
Establir, a l'empara de l'Orde 13/2022, de 5 d'agost, els períodes hàbils de caça següents per a la temporada 2024-2025, i també les altres regulacions que hauran de tindre's en compte en el desenvolupament de l'activitat cinegètica.  
1. En les zones comunes de caça de la Comunitat Valenciana  
1.1. La caça del conill amb gossos i sense armes  
Període: del 21 de juliol al 25 de desembre de 2024. Dies hàbils: els dijous, dissabtes, diumenges i festius autonòmics i nacionals. Horari general. Condicions específiques: màxim de 12 gossos per caçador i de 20 per grup de caçadors. Queda prohibit l'ús de llebrers.  
  
1.2. Falconeria  
Caça amb aus de falconeria. Període: del 12 d'octubre de 2024 al 5 de gener de 2025. Dies hàbils: tots els dies. Horari general. Condicions específiques: es permet per a totes les espècies cinegètiques de caça menor, excepte en el cas de la perdiu en què s'avança el tancament de la temporada al 3 de novembre de 2024 i la llebre sobre la qual no està permesa l'activitat cinegètica. S'autoritza la caça amb auxili de fins a dos gossos per falconer per a alçar les peces.  
Entrenament d'aus de falconeria. Període: tot l'any amb cimbell artificial, i de l'1 de juliol de 2024 al 28 de febrer de 2025 amb peces d'escapament, degudament marcades. Dies hàbils: tots els dies. Horari general.  
1.3. Caça menor en lloc fix  
Període: del 12 d'octubre al 6 de desembre de 2024. Dies hàbils: dissabtes, diumenges i festius autonòmics i nacionals. Horari general. Contingent màxim de 25 tords per caçador i dia. Condicions específiques: per a la caça de tords i estornells poden emprar-se únicament com a reclams els xiulets o membranes de boca o de manxa, i també els reclams naturals de tord comú, tord ala-roig o estornell vulgar en un nombre no superior a cinc per espècie. Cada caçador podrà auxiliar-se de fins a un màxim de dos gossos per al cobrament de les peces. Per a desplaçar-se als llocs s'haurà de dur les armes enfundades, o bé, descarregades i obertes. En esta modalitat, prèviament a la ubicació del lloc, el caçador comprovarà les franges de seguretat establides en l'article 39 de la Llei 13/2004, de 27 de desembre, de caça de la Comunitat Valenciana, i també el camp de tir possible per a evitar que els perdigons caiguen en estes franges.  
1.4. Caça menor al salt o en mà  
Període: del 12 d'octubre al 6 de desembre de 2024, a realitzar sobre les espècies classificades de ploma no aquàtiques i de pèl, excepte la perdiu que avança el tancament de la temporada al 3 de novembre de 2024 i la llebre sobre la qual no es permet l'activitat cinegètica. Dies hàbils: dissabtes, diumenges i festius autonòmics i nacionals. Horari general. Condicions específiques: s'establix un contingent per a la perdiu d'una peça per caçador i dia, i de manera general, l'ús d'un màxim de dos gossos per caçador.  
1.5. Caça del senglar  
Modalitats: ganxo, batuda, al salt o en mà i per acostament. Període: de l'1 de setembre de 2024 al 28 de febrer de 2025. Condicions específiques: les establides en la preceptiva autorització de la direcció territorial de la Conselleria de Medi Ambient, Aigua, Infraestructures i Territori.   
  
Modalitat: espera o aguait. Període: tot l'any. Condicions específiques: les establides en la preceptiva autorització de la direcció territorial de la Conselleria de Medi Ambient, Aigua, Infraestructures i Territori. En estos casos estarà legitimat per a sol·licitar-les el propietari de les parcel·les afectades i el titular del bé danyat, o amb la conformitat dels anteriors, federacions, associacions o clubs de caçadors, associacions d'agricultors i agricultores, associacions de propietaris i propietàries, o l'ajuntament de la localitat. Este tipus de control només podrà concedir-se en els cultius, des de 15 dies abans de l'inici previsible dels danys fins a la collita o última collita. Els llocs podran situar-se en el mateix cultiu o en una franja de fins a 100 metres al voltant d'estos, sempre que es dispose de l'autorització del titular del terreny i no s'envaïsca cap espai cinegètic declarat. Per a estos controls no podrà establir-se cap mena d'engranall o atraient.  
  
2. Caça de migratòries en vedats de caça i zones de caça controlada  
Per a aquells terrenys delimitats i zones de caça controlada que en el seu pla tècnic d'ordenació cinegètica tinguen aprovada esta modalitat:  
  
2.1. Mitja veda  
a) En lloc fix. Espècies: tudó, colom roquer, estornell vulgar, garser i rabosa. Període: del 21 d'agost al 15 de setembre de 2024. Dies hàbils: el dia de l'obertura (dimecres 21 d'agost), dijous, dissabtes i diumenges. Condicions específiques: cada caçador podrà auxiliar-se de fins a un màxim de dos gossos per al cobrament de les peces.   
b) Al salt o en mà: Espècie: guatla comuna. Període: de l'11 d'agost al 8 de setembre de 2024. Dies hàbils: dissabtes, diumenges i festius autonòmics i nacionals. Contingent: màxim huit exemplars per caçador i dia.  
2.2. Pròrroga de la caça de tords i estornells en lloc fix  
Període i dies hàbils: del tancament de la temporada general de caça menor al 9 de febrer de 2025, els mateixos dies hàbils autoritzats en cada espai cinegètic per a la caça de tords en lloc fix en temporada general. Contingent: màxim 25 tords per caçador i dia.  
2.3. Aus aquàtiques  
Període: del 12 d'octubre de 2024 al 9 de febrer de 2025, excepte en els vedats situats en els aiguamolls del sud d'Alacant -el Fondo, les Salines de Santa Pola i el Fondo d'Amorós-, en què es retarda l'obertura a l'1 de novembre de 2024.  
El període serà inferior si així està disposat en les resolucions aprovatòries dels plans tècnics d'ordenació cinegètica.   
Al Parc Natural de l'Albufera el calendari per a cada vedat serà resolt pel director general de Medi Natural i Animal, segons el seu pla tècnic d'ordenació cinegètica i dins del que s'establix en les normes del parc.  
2.4. Becada  
Temporada general. Modalitat al salt. Període: del 10 de novembre de 2024 al 2 de febrer de 2025. Dies hàbils: els establits en la resolució aprovatòria del pla tècnic d'ordenació cinegètica. Contingent: màxim tres becades per caçador i dia.  
2.5. Caça de la perdiu amb reclam  
En els vedats de caça i zones de caça controlada en les quals la resolució aprovatòria del pla tècnic d'ordenació cinegètica autoritze la modalitat de perdiu amb reclam sense definir la data límit per al tancament, esta serà el dia 28 de febrer de 2025.  
3. Prohibicions temporals sobre la fauna cinegètica  
Es prorroga durant la temporada 2024-2025 la moratòria en la caça de la tórtora eurasiàtica (Streptopelia turtur), la xixella (Columba oenas), el roncadell (Anas querquedula) i la gralla (Corvus monedula), en tota mena d'espais cinegètics conforme a l'arreplegat en l'article 3 de l'Orde 13/2022, de 5 d'agost.   
4. Horari general  
L'horari de caça permés de manera general en l'àmbit de la Comunitat Valenciana comprén des del crepuscle civil matutí fins al crepuscle civil vespertí, conforme al que s'establix en l'annex d'esta resolució. Els vedats de caça d'aquàtiques es regiran pels horaris aprovats en las respectives resolucions aprovatòries dels seus plans tècnics d'ordenació cinegètica i/o calendaris de caça, sense perjuí de la seua modificació per la Direcció General de Medi Natural i d'Animal per a situacions concretes que requerisquen alguna limitació.  
5. Reclams naturals   
Els exemplars vius que s'utilitzen com a reclams per a la caça en lloc fix en cap cas podran ser exemplars cecs o mutilats. S'ha d'evitar exposar estos reclams a condicions climatològiques adverses, evitant l'exposició prolongada tant a altes com a baixes temperatures, pluja o vent. S'ha de minimitzar la manipulació per a no produir-los estrés. Totes les gàbies disposaran sempre d'aigua i menjar i tindran les dimensions suficients per a permetre la completa mobilitat de l'au.  
  
En cas d'estar subjectes sobre un penjador per un cordill mitjançant anella o per gits, estos seran prou llargs perquè l'animal puga en cas de voleteig o caiguda tornar a la seua posició inicial de posat, sense que quede penjant d'esta.  
6. Memòries i plans anuals de gestió dels espais cinegètics i resultats dels controls en zones comunes de caça  
Conforme a l'article 46 de la Llei 13/2004, el titular de cada espai cinegètic haurà de presentar abans del 30 de juny de 2025 una memòria anual corresponent a l'activitat cinegètica compresa entre l'1 de juny de 2024 i el 31 de maig de 2025.   
Esta memòria i pla anual de gestió haurà de presentar-se a través del procediment habilitat a este efecte per esta direcció general i al qual es pot accedir a través de l'enllaç següent de la guia PROP, procediment amb codi GUC: 16113:   
https://www.gva.es/va/inicio/procedimientos'id\_proc=16320  
En este enllaç també apareix la «Guia per a l'emplenament i presentació de la memòria i pla anual de gestió en vedats i zones de caça controlada».  
Els aprofitaments i controls expressament autoritzats per les direccions territorials en zones comunes de caça estaran també subjectes a l'obligació de presentar un informe de resultats, el contingut dels quals estarà fixat en el condicionat de l'autorització.  
  
Segon  
Queda derogada la Resolució de 29 d'octubre de 2009, de la directora general de Gestió del Medi Natural, per la qual s'establixen els horaris màxims de caça d'aus aquàtiques a la Comunitat Valenciana.   
  
Contra esta resolució, que no posa fi a la via administrativa, podrà presentar-se recurs d'alçada davant el secretari autonòmic de Medi Ambient i Territori en el termini d'un mes des de l'endemà de la seua publicació en el Diari Oficial de la Generalitat Valenciana, d'acord amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 29 de maig de 2024.- El director general de Medi Natural i Animal: Raúl Mérida Gordillo  
  
  
  
ANNEX  
Hores del crepuscle civil a efectes cinegètics en la Comunitat Valenciana (Temporada 2024-2025)  
  
Quinzena Any Inici del CCM (hora) Fi del   
CCV (hora)  
1ª juliol 2024 6:06 22:04  
2ª juliol 2024 6:16 21:58  
1ª agost 2024 6:31 21:43  
2ª agost 2024 6:47 21:24  
1ª setembre 2024 7:02 20:59  
2ª setembre 2024 7:17 20:35  
1ª octubre 2024 7:31 20:10  
2ª octubre 2024 7:45 19:47  
1ª novembre 2024 7:02 18:27  
2ª novembre 2024 7:18 18:14  
1ª desembre 2024 7:33 18:07  
2ª desembre 2024 7:45 18:09  
1ª gener 2025 7:51 18:18  
2ª gener 2025 7:50 18:32  
1ª febrer 2025 7:40 18:49  
2ª febrer 2025 7:24 19:06  
1ª març 2025 7:06 19:20  
2ª març 2025 6:43 19:36  
1ª abril 2025 7:18 20:52  
2ª abril 2025 6:54 21:08  
1ª maig 2025 6:33 21:24  
2ª maig 2025 6:15 21:39  
1ª juny 2025 6:04 21:54  
2ª juny 2025 6:01 22:03